Title: Com es construeixen els habitatges?
Course: Tecnologia 4t ESO 1r T

Com es construeixen els habitatges.

Eines i utensilis de paleta

L’ofici professional de Paleta és un dels oficis claus en la construcció i s’ocupa de reformes, renovació i reparació d’edificis. Normalment necessita d’un assistent anomenat manobra o el que tradicionalment s’ha conegut sempre com aprenent.

Dintre d’una obra d’un edifici està dirigit per un aparellador o arquitecte tècnic que normalment és el cap d’obra.

Vídeo: Paleta i Manobra

Eines i estris que utilitza.

Definim eina com un objecte que utilitzem per desenvolupar una operació simple que implica una acció i un canvi en la forma del material, per exemple un martell colpejaria el material i canviaria la seva forma disminuint el seu gruix o deformant-lo.

A diferència d’un estri que no provoca una transformació, per exemple un regle simplement ens mesuraria una longitud.

Depenent de quin tipus de feina es vulgui desenvolupar, el Paleta, necessitarà un tipus d’eina o un altre.

Les eines manuals són les que utilitza més habitualment. Les eines manuals són: Pic, Pala, Aixada, Carretó, Escaire, Regle, Llença, Nivell, Cisell, Punter, Martells ( de Pena, d’Orelles, de Bola, Maceta de Niló, Maça de Goma, Maceta de Paleta), Tallatubs, Pasteres, Paletes (Paleta plana, Palí), Remolinador, Gallleda, Llapis, Plomada, Politja o corriola.

Les eines elèctriques que utilitza són: La Mola elèctrica, Formigonera, Trepant elèctric, Grua de ploma.

El Paleta també utilitza eines més comunes com: Martell de fuster, Serres, Alicates, Llimes, Tipus de claus (Anglesa, Fixa, Hexagonal, Allen, de Tub), Tornavisos (Plans, d’Estrella, Hexagonals)

Quan necessita fer treballs en altura, utilitza les bastides.

Els elements de protecció són molt importants, sempre ha de portar casc, una armilla fluorescent, ulleres, guants, calçat amb punta de ferro, i un arnés si treballa en altura.

Maquinària de construcció

Maquinària de construcció.

Les màquines en la construcció son necessàries per fer feines de força i moviment de material dintre de l’obra i fora.

L’edifici comença amb el solar i el primer que hem de fer és netejar-lo d’arrels i pedres grans, també haurem de moure terra, és aquí on les màquines ens ajudaran.

Màquina retroexcavadora.

Disposa d’una cullera d’excavació situada en un braç articulat que generalment se situa a la part posterior d’un tractor o carregador frontal per realitzar tasques d’excavació.

Sempre que estigui treballant necessita tenir al costat un camió per anar deixant el material que extreu.

Camió.

El camió és especial per transportar el que la retroexcavadora li va carregant. Aquest després la portarà a un abocador autoritzat. Ha d’estar sincronitzat amb la retroexcavadora per a que no pari de treballar.

També s’utilitzen camions per poder transportar el material necessari per l’obra que després es descarregarà amb algun tipus de grua.

Les runes també les retira i les porta a un altre abocador autoritzat.

Grua Torre

La grua torre és un element necessari en una obra per poder pujar el material de construcció a les diferents plantes. Així quan el camió arriba, l’operari que maneja la grua, descarrega i puja el material.

Camió Formigonera

Aquest camió, específic, porta un dipòsit cilíndric amb un eix inclinat en moviment rotatori per evitar l’enduriment del formigó que servirà per fer els forjats, bigues i pilars. Es buida directament a dintre dels motllos de fusta amb l’armat de ferro.

Màquina per ancorar pilots o per fer micropilotatge

Els pilots són un sistema per fer la fonamentació de l’edifici en zones on el terreny no té gaire consistència. Llavors es construeixen cilindres de formigó que es van clavant al terra, un al costat de l’altre, fins profunditats de 14 a 20 metres. A sobre dels pilots es construeix una llosa armada d’on surten els ancoratges dels pilars de l’edifici. Aquesta màquina és molt específica i normalment es subcontracta amb personal especialitzat de fora de l’obra.

Hi altre tipus de maquinària de tamany més reduït que també ajuda als paletes a fer la seva feina.

Taula de tall: És una taula on recolzem el material a tallar.

Vibradora: S’utilitza per acabar de compactar el formigó armat.

Grup electrogen: Produeix energia elèctrica utilitzant combustile. L’energia és necessària per alimentar les diferents màquines utilitzades a l’obra.

Grups de soldadura: Les màquines de soldar s’utilitzen a l’obra per unir estructures metàl·liques.

Radials: Les radials són eines de tall que s’utilitzen per tallar ferro, pedra, rajoles, etc., depèn del tipus de disc que muntem.

Després hi haurien les eines pròpies del paleta que ja les hem comentat a l’altre apartat.

Materials utilitzats a la construcció

Materials utilitzats a la construcció.

El Paleta realitza els treballs de construcció, reparació i renovació d’edificis amb els següents materials bàsics.

El Ciment

Material en pols, compost de calci, que es barreja amb aigua i donen la pasta de ciment que serveix per ajuntar pedres, rajoles, etc.

Amb l’aigua comença una reacció química que li dona rigidesa i resistència mecànica que assoleix gradualment.

El ciment sòl o en massa no té gaire utilitat però barrejat amb sorra, d’una granulometria determinada, forma morter. El ciment més utilitzat és del tipus pòrtland.

El formigó s’obté amb la barreja de pasta de ciment, sorra, grava menuda i fins i tot pedres,  segons sigui aquesta barreja obtenim més o menys resistència mecànica. S’utilitza, principalment, per fer els pilars i columnes del nostre habitatge utilitzant motlles de fusta construïts al mateix lloc de l’edificació. Les estructures de formigó porten un entrellaçat o armadura de varetes de ferro corrugat que li donen l’elasticitat necessària per a aguantar esforços de tracció. El formigó més el ferro pren el nom de formigó armat.

Peces ceràmiques

La ceràmica basta és la terra cuita (terracota). Consisteix en coure peces d’argila emmotllada, en un forn especial, a una temperatura determinada que depèn del tipus d’argila i dels additius que inclou. S’utilitza per fer maons, teules, revoltons, rajoles, etc.

Si s’augmenta la temperatura de cocció s’obtenen les peces de ceràmica vitrificades anomenades gres. Aquestes són més resistents i menys poroses.

A continuació parlarem de tres maons típics en la construcció:

El Maó macís

S’utilitza per construir envans (divisió interior dels espais) i en pla per obra vista. La col·locació és de cantell. Els inconvenients és que no es poden fer regates i es fissura amb facilitat.

Els gruixos normals estan entre 3 o 4 cm.

Maó calat o “gero”

Maó amb forats perpendiculars al pla en forma de rombe. A Catalunya es coneix amb el nom de “gero”. S’utilitza en pla, en obra vista amb gruixos de 4 i 7 cm.

El Maó foradat o Totxana

És fàcil de trencar i de fer regates. Funcionen millor els de dos fileres de forats o tres, més gruixuts i milloren la resistència i aïllament acústic.

Les mides són de 29 x 14 x 4.

Hi ha també en format de gran dimensions, amb 12 forats, anomenats supermaons. Les dimensions són de 20 x 40 x 4, 30 x 70 x 4.

Metalls

El metall és un material important en la construcció per les seves característiques de resistència mecànica. El més utilitzat és el ferro i s’utilitza habitualment en forma d’aliatge amb carboni (acer) per construir estructures d’edificis i fàbriques. Altres metalls també utilitzats són: l’acer, coure, llautó, bronze, zinc, estany, alumini.

L’acer, actualment, és el que més s’utilitza en forma de peces metàl·liques com a perfils laminats en “I” o IPN en “T” en “L” en “H” o HEB (anomenat “grey”), etc. També s’utilitzen xapes laminades.

El coure s’utilitza per les seves propietats de ductilitat, mal·leabilitat i no corrosibilitat. El seu ús principal són les canonades d’aigua freda o calenta, de gas i també com a fils i xapes de conductors elèctrics.

El llautó, aliatge de coure i zinc, s’utilitza com a element decoratiu en baranes, manetes, marcs i per fabricació d’aixetes.

El bronze, aliatge de coure i estany, s’utilitza en baranes, ferramentes, cobertes, etc.

El zinc o zenc, s’utilitza en làmines per fer canals de desguàs, baixants pluvials, plaques de coberta de xapa plegada o ondulada.

L’estany s’utilitza per soldar els tubs de coure i també és un component important per la fabricació de bronze.

L’alumini, és un dels més utilitzats, no es corroeix i la seva oxidació natural protegeix l’interior. S’utilitza per fer perfils i per la fabricació de finestres i elements com reixetes de ventilació.

Fusta

És un material natural que s’utilitza tant de forma estructural, per les seves propietats de resistència mecànica, com per recobriments interiors i exteriors, per les seves propietats acústiques, i en temes de decoració.

La fusta que s’utilitza per fer estructures està tractada químicament per evitar que els insectes la facin malbé. Les unions entre peces de fusta són especials i acostumen a ser peces d’acer.

Guix

És un material obtingut per calcinació del sulfat de calci dihidratat. No és habitual el seu ús com a material d’unió ja que presenta poca resistència. S’utilitza habitualment com a material de recobriment en interiors. Enguixat .

Els acabats interiors

Els acabats interiors.

Acabat – És la darrera capa superficial de material que es col·loca sobre un envà o partició.

L’envà s’acostuma a enguixar, això és lo més habitual en la nostra cultura.

Pintura

A sobre del guix es pot pintar, els materials són diversos com per exemple a la calç, a l’oli o amb sintètics com poliuretans o vinils.

Una variant de la pintura és l’estucat o pintures granulars que simulen un arrebossat bast.

Paper

Empaperar les parets consisteix en col·locar paper encolat a sobre de la superfície de l’envà enguixada.

Suro

Revestir una paret interior de suro li dona un tancament de calidesa, augmenta l’aïllament tèrmic i acústic i ens dona la possibilitat d’utilitzar agulles per penjar coses.

Fusta

La utilització de fusta com a revestiment ajuda a construir un ambient càlid i agradable. La col·locació és a base de làmines encavallades i clavades a uns perfils verticals.

Enrajolat

Consisteix en la utilització de rajoles (vidrades o esmaltades) com a revestiment en cuines i banys. L’ enrajolat dona una impermeabilització extra i facilitat a l’hora de netejar.